Residenti ta’ dar f’Ħaż-Żabbar jistgħu jgħodduha b’waħda wara li nar li qered żewġ vetturi fid-drive in tar-residenza nfirex ukoll għall-faċċata. Il-każ seħħ fi Triq il-Pellegrinaġġ tar-Roti, għall-ħabta tat-02:50 ta’ dalgħodu, meta beda nar mill-ewwel karozza li eventwalment infirex għall-vettura oħra li kienet fuq in-naħa ta’ ġewwa tad-drive in u wkoll il-faċċata. Fil-post kien hemm bżonn l-assistenza tal-membri tal-Protezzjoni Ċivili biex jikkontrollaw in-nar. Il-vetturi nvoluti huma tat-tip Daewoo Matiz u Opel Corsa, bil-Pulizija li qed timxi fuq it-teorija li dawn tqabbdu apposta. Madankollu l-investigazzjonijiet għadhom għaddejjin.